**Spojená škola, Tilgnerova 14, 841 05 Bratislava**

**Zápisnica zo stretnutia rady školy dňa 1. 6. 2018**

Prítomní:

**členovia RŠ**: Monika Laššánová, Miriam Szabová, Miroslav Petráš, Katarína Medveďová, Soňa Benčová, Dana Lapšanská, Henrich Mäsiar, Lívia Poláchová, Petra Džerengová Nagyová, Viera Prepiaková, Branislav Záhradník

riaditeľka školy: Alena Turčanová, zástupkyne riaditeľky školy: Dana Ihnaťová, Edita Čierna a zamestnanci školy (viď prezenčná listina)

Program:

1/ Privítanie

2/ Informácia o zrušenom výberovom konaní na riaditeľku školy + ďalší postup

3/ Informácie o postupe prác na strechách telocviční

4/ Diskusia

5/ Informácie o maturitách

6/ Záver

**Ad 1:** V úvode stretnutia rady školy predsedníčka p. Medveďová privítala všetkých prítomných. a predstavila im členov RŠ.

Nakoľko sa jednalo o posledné zasadnutie RŠ v šk. roku 2017/18, všetkým jej členom poďakovala za celoročnú prácu v prospech školy. Osobitne poďakovala pani riaditeľke Turčanovej.

**Ad 2:** Keďže toto stretnutie malo byť výberovým konaním na novú riaditeľku SŠ Tilgnerova a len včera: 31. 5. 2018 zriaďovateľ rozhodol o jeho zrušení, pani Medveďová požiadala pána Záhradníka o vysvetlenie, prečo bolo výberové konanie zrušené. P. Záhradník informoval, že z poslednej konzultácie s ministerstvom školstva vyplynulo, že pre náš typ školy majú byť v RŠ 3 rodičia a 1 žiak a nie 4 rodičia – ako to máme v RŠ v súčasnosti. MŠ sa vyjadrilo, že pokiaľ by pri tomto zložení RŠ prebehlo výberové konanie, mohlo by byť napadnuté, a preto pani starostka 31. 5. 2018 rozhodla o zrušení výberového konania. Budúci týždeň bude vyhlásené nové výberové konanie a posledný júnový týždeň by mohlo prebehnúť výberové konanie na riaditeľku/riaditeľa školy. Dovtedy poprosí vedenie školy, aby legitímne vyriešilo voľbu zástupcu žiakov. Postup je nasledovný: zriaďovateľ vyhlási nové výberové konanie, RŠ sa musí vysporiadať so 4 rodičmi, kedy je najkratšia a najčistejšia cesta, ak sa 1 z rodičov vzdá a na jeho miesto príde zástupca žiakov.

P. riaditeľka Turčanová pripomenula, že tomu musí predchádzať rozhodnutie zriaďovateľa o novom zložení RŠ, keďže zriaďovateľ v roku 2015 odsúhlasil RŠ v zložení 2 pedagogickí zamestnanci, 1 nepedagogický, **4 rodičia**, 4 členovia zastupiteľstva.

P. Lapšanská a p. Benčová vysvetlili, že vyhláška (myslí sa Vyhláška č. 291/2004 Z.z. Ministerstva školstva Slovenskej republiky, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení) jednoznačne nestanovuje, že spojená škola s 2 zložkami – základnou školou a gymnáziom musí mať v RŠ 3 rodičov a 1 žiaka, vo vyhláške sa hovorí len o tom, že pri spojenej škole zloženie RŠ zohľadní druhy a typy škôl, ktoré sú organizačnými zložkami danej školy. V prípade SŠ Tilgnerova sa to zohľadnilo: nakoľko stále je väčšie percento žiakov navštevujúcich základnú školu ako študentov gymnázia, RŠ bola zložená podľa paragrafu prislúchajúcemu základnej škole.

Na zasadanie RŠ prišli aj dve pracovníčky MiÚ Karlova Ves: p. Medviďová (z oddelenia školstva) a p. Procházková (z právneho referátu), ktoré sa prípadom bližšie zaoberajú a prítomným objasňovali, že majú výklad paragrafov z vyhlášky, z ktorého vyplýva, že naša RŠ má mať 3 rodičov a 1 žiaka.

P. zástupkyňa Ihnaťová dodala, že takýto výklad nie je jednoznačný a vyhláška neustanovuje, že má byť RŠ kreovaná takýmto spôsobom. Je len na zriaďovateľovi, aby zloženie RŠ odsúhlasil a táto RŠ bola v súčasnom zložení odsúhlasená. Zo situácie vyplýva veľká neistota aj pre účastníčky výberového konania.

P. Szabová požiadala zriaďovateľa o vyjadrenie, na akom základe bolo výberové konanie zrušené a o pokyn k vypracovaniu nového štatútu RŠ, lebo v opačnom prípade by na miesto rodiča, ktorý sa vzdá členstva v RŠ, mal nastúpiť opäť rodič. Oboznámila tiež prítomných s tým, že zloženie RŠ v roku 2015 konzultovali spoločne s pani riaditeľkou s ministerstvom školstva, ktoré odsúhlasilo 4 rodičov v RŠ.

P. Petráš sa v súvislosti so vzniknutou situáciou rozhodol odstúpiť z RŠ a zaujímal sa, prečo sa objavili pochybnosti o správnom zložení RŠ až krátko pred začiatkom výberového konania. Pýtal sa, prečo doteraz mohli rady školy fungovať v súčasnom zložení a kto je za situáciu zodpovedný.

P. Medviďová z MiÚ vysvetľovala, že po otváraní obálok si pre istotu skontrolovala zloženie RŠ a zistila, že keďže jednou zložkou školy je aj stredná škola, má mať v RŠ 3 rodičov a 1 žiaka. Informovala prítomných, že pani inšpektorka, ktorá mala prísť na výberové konanie, by počas výberového konania namietala zloženie našej RŠ.

P. Procházková z MiÚ prítomným vysvetľovala zložitú komunikáciu s ministerstvom školstva, vďaka ktorej dostali vyrozumenie až tesne pred výberovým konaním, a preto sa výberové konanie zrušilo len 1 deň pred jeho plánovaným uskutočnením.

P. Laššánová vyjadrila tiež poľutovanie nad vzniknutou situáciou a pripomenula, že podľa slov pani starostky na jej stretnutí s členmi RŠ 22. 5. 2018 bolo povedané, že podnet k nesprávnemu zloženiu RŠ prišiel zvonka. Toto potvrdili aj ostatní členovia RŠ, ktorí sa na stretnutí zúčastnili. P. Medviďová skonštatovala, že je to slovo proti slovu a trvá na tom, že ona zistila, že naša RŠ nemá správne zloženie.

P. Medveďová (predsedníčka RŠ) túto diskusiu uzavrela a zrekapitulovala nasledujúci postup: p. Petráš sa vzdáva svojho členstva v RŠ, RŠ to berie na vedomie a na základe pokynu zriaďovateľa (na vypracovanie nového štatútu RŠ s upravenými členmi: namiesto 4 rodičov budú 3 rodičia a 1 žiak), príjme nové doplnené znenie štatútu RŠ. P. Procházková (z MiÚ) priniesla návrh štatútu žiackej rady, tiež návrh na voľbu žiaka, čo môže rade školy pomôcť.

Predbežne boli dohodnuté 2 možné termíny na výberové konanie: 27. 6. alebo 28. 6. od 16. hodiny.

**Ad 3:** V ďalšej časti p. Prepiaková informovala prítomných o postupujúcich prácach na oprave striech telocviční. 31. 5. 2018 projektant dodal projekt a teraz môže byť vyhlásené výberové konanie na zhotoviteľa. Zmluva na zhotovenie by mala byť podpísanáod 1. 7. 2018,p. Laššánová požiadala, aby ukončenie bolo dané do 31. 8. 2018.

P. Prepiaková pokračovala, že včera dostala rozsah prác, dajú ho posúdiť, či to môže ísť ohláškou. Pre zhotoviteľa bude tiež podmienka, aby ochránil parkety v telocvičniach a p. Prepiaková verí, že táto podmienka prípadného zhotoviteľa neodradí.

Na otázku p. Mäsiara, o aký rozsah prác sa bude jednať, odpovedala p. Prepiaková: všetkých 5 striech je zdravých, bude sa robiť len kompletná hydroizolácia + sanácia plechov, zospodu spevnenia trapézových plechov. Všetko nasvedčuje tomu, že sa podarí spraviť všetkých 5 striech.

**Ad 4:** p. Mäsiar informoval prítomných, že školu čaká výmena elektroinštalácie a p. Prepiaková doplnila, že sa teraz robí projekt na kompletnú elektroinštaláciu v celej škole. Práce budú prebiehať po častiach. Keď sa zistí, koľko to bude stáť, potom sa pôjde súťažiť firma, ktorá bude práce realizovať. Je predpoklad, že jedna časť sa spraví počas tohtoročných letných prázdnin.

P. Mäsiar požiadal, aby sa v prvej etape začalo od najvyťaženejšej časti budovy a vysvetlil aj dôvody. Tiež sa pýtal, či sa plánuje aj rekonštrukcia miestností, podláh, načo p. Prepiaková odpovedala, že toto záleží od poslancov, čo schvália. Upozornila tiež na možnosť finančnej pomoci cez projekty. Uistila prítomných, že vedenie úradu sa veľmi snaží, aby neboli pochybnosti o tom, že niektorá škola/škôlka v jeho pôsobnosti je preferovaná, ale žiaľ stav všetkých budov je veľmi zanedbaný. P. Poláchová upozornila na to, že vždy je dôležitá komunikácia školy s úradom.

V rámci diskusie členovia RŠ vyjadrili svoje postoje a názory k vzniknutej situácii ohľadne zloženia RŠ a výberového konania. V závere diskusie sa dohodli, že urobia všetko pre to, aby bol čo najskôr zvolený nový riaditeľ školy a mohla sa začať príprava na nový školský rok.

**Ad 5:** P. riaditeľka informovala RŠ o maturitných výsledkoch našich žiakov, až na jedného všetci zmaturovali. Pre ilustráciu uviedla výsledky maturantov z ANJ, ktoré boli výborné: 84,3 %. Je smutné, že napriek výborným výsledkom, ktoré naše gymnázium dosahuje, sme dostali zamietavé stanovisko k navýšeniu počtu tried na 8-ročné gymnázium. O vedomostiach našich žiakov sa pochvalne vyjadrili aj učitelia z iných škôl, ktorí u nás boli počas maturít. V závere sa p. riaditeľka Turčanová vyjadrila, že počká na rozhodnutie od zriaďovateľa a potom prebehne voľba študenta do RŠ.

**Ad 6:** P. Medveďová poďakovala prítomným za účasť.

Zapísala: Dana Lapšanská

Overila: Medveďová, Laššánová